Anchetarea Laurei Codruța Kovesi și șansele ei la șefia Parchetului European, văzute de La Repubblica, Le Monde și The Economist

Jurnaliștii italieni de la „La Repubblica” relatează despre situația Laurei Codruța Kovesi, candidatul principal la functia de procuror-șef al UE, punând-o în contextul situației politice din România, unde se află la putere un partid descris în cuvinte aspre: corupt, care își spune social-democrat, dar în fapt e naționalist și eurosceptic și care e condus de un „naș”, transmite corespondentul Digi24 din Italia, Sergiu Balaban.

Laura Codruța Kovesi rămâne un candidat puternic pentru postul de procuror-șef al Parchetului Uniunii Europene, în ciuda faptului că este ținta Partidului Social Democrat, condus de Liviu Dragnea, un politician care are o condamnare penală, menționează jurnaliștii italieni. Ei văd în ceea ce i se întâmplă Laurei Codruța Kovesi o „răsturnare de situație brutală”, dar amintesc că în România este la putere un partid corupt, care își spune social-democrat, dar care, în fapt, e naționalist și eurosceptic, condus de puternicul Liviu Dragnea, o persoană condamnată penal în primă instanță. Chiar în perioada când România se află la cârma Uniunii Europene, fostul procuror anticorupție, marea eroină a protestelor societății civile, curajoasa Laura Codruța Kovesi (45 de ani), a fost inculpată pentru corupție, scrie La Repubblica.

Le Monde: „Serios handicap” pentru candidatura Laurei Codruța Kovesi

Și presa franceză scrie despre Laura Codruța Kovesi. Le Monde titrează: „Vizând-o pe Laura Codruța Kovesi, puterea din România atacă un simbol”. Publicația menționează că înainte de inculparea sa contestată fosta șefă a DNA era într-o bună poziție de a deveni șef al noului parchet european.

Până de curând favorită să devină primul conducător al noului parchet european, românca Laura Codruța Kovesi este acum într-o poziție dificilă. Atacată de propriul guvern, procuroarea, foarte populară în România pentru lupta sa neabătută contra corupției, a fost inculpată pentru fapte de corupție – pe care ea le contestă – de un organism judiciar a cărui independență este criticată. Controlul judiciar care i-a fost impus îi interzice să vorbească cu presa despre dosarul ei și să părăsească țara. În opinia Le Monde, asta constituie „un serios handicap”, pentru că Uniunea Europeană trebuie să decidă în următoarele săptămâni asupra candidaturii sale. (…)

The Economist: Test pentru UE. Trebuie să arate că are curaj

„Intimidarea procurorului. României pare să-i fie atât de frică de Laura Codruța Kovesi, încât a inculpat-o”, titrează și The Economist, care adaugă că guvernul de la București este „disperat” să blocheze activitatea procurorului.

„Politica românească este, de departe, murdară și coruptă. Baronii de partid împart joburi și contracte publice. Oligarhii care dețin posturi de televiziune le folosesc ca mașinării de propagandă pentru a distruge reputațiile rivalilor sau pentru a fi ei aleși. În UE, numai Ungaria, Grecia și Bulgaria sunt mai jos decât România în Indexul de percepție a corupției întocmit de Transparency Internațional. O singură excepție strălucită în acest stat a fost DNA, care a fost condus de Kovesi”, menționează The Economist. În România, însă, a fi devotat în slujba serviciului public nu rămâne de obicei nepedepsită, scrie, cu o notă de sarcasm, The Economist.

În opinia publicației (articolul nu are un autor, ci este asumat colectiv), scopul pare să fie împiedicarea Codruței Kovesi să obțină postul de la Bruxelles.

Sursa Foto: Inquam Photos/ Autor: Octav Ganea

Citește integral pe Digi24.ro